"नां, पर मिकी दस्सो, कु’त्थै सांभी रक्खां फ्ही एह् कबाड़खाना? कु’त्थै सजांऽ हून एह् तुन्दे पिता जी दा सलारजंग म्यूज़ियम ? सुधा आखदी, ‘खबरदार जे बाबा जी दी कोई बी चीज ओह्दे कमरे च रक्खी तां’ ? ते लाडला पोतरू मेह्शू अपने कमरे च कुसै गी बड़न तगर नेईं दिंदा। पिच्छें रेही आ साढ़ा कमरा, आक्खो तां ओह्दे शो-केसें च सजाई छुड़नी आं एह् सब कबाड़खाना। पर तुन्दी वकीली आह्ले पोथे फ्ही बाह्र गै मारचदे लभङन।" इन्ने चिरै च इक सौंगला छतरी दे अंदरा निकलियै लक्ष्मी दी बाहीं पर आई चढ़ेआ। लक्ष्मी दी जिं’यां गै ओह्दे पर नजर पेई उसने "मरो मोंदरी" आखदे छत्तरी बाह्रै गी छंडी। शिवराम होर जेह्के कि अपनी छत्तरी दा पीछा करदे डवाठनी पर आनी खड़ाई गेदे है, उ’नें झट्ट गै छतरी पुड़छी लेई ते उसी लेइयै लाबी अंदर गे उठी। हूनै तकर बाह्रा दा ओह् काफी किश अंदर आह्नियै लाबी दी इक नुक्करा टकाई ऐठे दे हे ते एह् छत्तरी बी उ’नें उत्थै गै रक्खी छुड़ी। बग्गै दे कप्पड़े गी इक बेरीं फ्ही पोटुएं च मलेआ ते बुदबदाए "अज्ज कल लभदियां न भला परानियां सूसियां ?" छत्तरी छोड़ी ओह् फ्ही बाह्रले ठालै कोल आनी खड़ोई गे। लाबी दी नुक्करा लग्गे दा एह् ढेर इ’यां गै सोभा करदा हा जि’यां इन्दे गै लान च इक नुक्करा बनाई दी आरटीफिशल रॉकरी, जेह्दे बिच केइयें प्रकारें दियां सुलेआं, त्रप्पड़ थोह्रां, कबाड़ कंदलां ते किश इ’य नेह् बूह्टे, जि’नें गी कैक्टस आखदे हे, लाई दियां हियां। इसी बनाने ताईं बाह्रा केईं किस्म दी केरी, कुप्पड़ ते खबैर केह्-केह् ढोता गेदा हा।